**ΚΩΝΣΤΑΝΤΙΝΟΣ ΣΑΚΚΑΣ**

**Η ΜΟΝΑΞΙΑ ΤΟΥ ΣΚΙΑΧΤΡΟΥ**

**2012**

ΣΥΝΟΨΗ

Ο Γιάννης είναι ένα μικρό παιδί που προσπαθεί να προσαρμοστεί στην καινούργια του γειτονιά. Δεν έχει κάνει ακόμα φίλους μέχρι που αντικρίζει ένα σκιάχτρο στον κήπο του σπιτιού του. Στην αρχή το φοβάται, αλλά θα προσπαθήσει να το προσεγγίσει και θα καταφέρει.

ΠΕΡΙΛΗΨΗ

Ο Γιάννης, ένα παιδί οκτώ χρονών, έχει μετακομίσει με τους γονείς του εδώ και λίγες μέρες στην επαρχία. Περνάει αρκετά μοναχικά και οι γονείς του προσπαθούν να τον βοηθήσουν. Στον κήπο του σπιτιού τους, ο πατέρας του έχει φτιάξει ένα σκιάχτρο, αλλά εκτός από τα πουλιά τρομάζει και το ίδιο το παιδί. Ο μικρός ξεπερνά τους αρχικούς του φόβους και το πλησιάζει. Το κοιτάζει επίμονα και συνειδητοποιεί ότι τελικά αδίκως το φοβόταν καθώς είναι ένα άκακο, ακίνδυνο και μοναχικό σκιάχτρο όπως κι εκείνος. Έτσι έχουν πλέον ο ένας τον άλλο για παρέα.

**1. ΕΞΩΤ. /ΚΗΠΟΣ /ΜΕΡΑ**

Ο Γιάννης κάθεται σε μια καρέκλα στον κήπο του σπιτιού του. Βλέπει τις μηλιές, τις ροδιές και τα λαχανικά που αναπτύσσονται και τον ομορφαίνουν. Η οικογένειά του έχει μετακομίσει εδώ και δέκα μέρες από την πρωτεύουσα στην επαρχία. Δεν έχει αδέρφια και δεν έχει κάνει ακόμα φίλους στην καινούργια του γειτονιά. Ο πατέρας του έχει φτιάξει ένα σκιάχτρο. Το έχει στερεώσει πάνω σε ένα ξύλο. Έχει βάλει κλαδιά και ξυλαράκια για τα χέρια του, μια κολοκύθα για το κεφάλι του κι ένα ψάθινο καπέλο. Το έχει ντύσει με μαύρα ρούχα και ο σκοπός του είναι να τρομάζει τα πουλιά έτσι ώστε να προστατεύει τις καλλιέργειές του.. Στέκεται όρθιο και ακίνητο. Ο νεαρός το κοιτάει με φόβο, αλλά σηκώνεται και το πλησιάζει. Αποφασίζει να του μιλήσει.

ΓΙΑΝΝΗΣ:

Γεια σου!

Εκείνο, απλά παρέμενε στη θέση του, κοιτώντας τον ορίζοντα. Ο μικρός, όμως, συνέχισε

ΓΙΑΝΝΗΣ:

Ξέρω δεν μπορείς να μου μιλήσεις, είσαι ένα σκιάχτρο, φτιαγμένο να κάθεσαι για πάντα εδώ, όρθιο χειμώνα- καλοκαίρι, χωρίς να έχεις παρέα, να σε βλέπουν και να τρομάζουν. Εγώ, όμως, δεν σε φοβάμαι. Σε λυπάμαι γιατί όπως κι εγώ δεν έχεις φίλους. Θέλω να γίνω φίλος σου. Είμαι οχτώ χρονών αλλά εσύ μόλις δύο ημερών. Είμαι πιο μεγάλος από σένα.

Η φωνή της μητέρας του διέκοψε τον μονόλογό του.

ΜΗΤΕΡΑ:

Γιάννη! Ήρθε ο πατέρας σου, έλα να φάμε.

ΓΙΑΝΝΗΣ:

Έρχομαι!

**2. ΕΣΩΤ. /ΚΟΥΖΙΝΑ / ΜΕΡΑ**

Ο πατέρας, στρατιωτικός στο επάγγελμα με τον βαθμό του Ταγματάρχη, μόλις έχει γυρίσει από τη δουλειά και κάθεται με τη στολή του στο τραπέζι. Γυρίζει προς τον Γιάννη και του λέει

ΠΑΤΕΡΑΣ:

Μικρέ, σε βλέπω λίγο στεναχωρημένο από τη μέρα που ήρθαμε εδώ. Καταλαβαίνω ότι ήρθες σε καινούργιο περιβάλλον, αλλά σε λίγες μέρες που θα ανοίξουν τα σχολεία θα κάνεις φίλους. Δυστυχώς αυτά έχει το επάγγελμά μου, θα παίρνω μεταθέσεις πολύ συχνά.

ΓΙΑΝΝΗΣ:

Κι εγώ μπαμπά περιμένω να ανοίξουν τα σχολεία. Πάντως ήδη έχω κάνει έναν φίλο.

Και ο πατέρας του με πλατύ χαμόγελο ακουμπώντας το χέρι στον ώμο του, του είπε

ΠΑΤΕΡΑΣ:

Χαίρομαι που το ακούω, να είσαι κοινωνικός. Θα προσαρμοστείς γρήγορα, είμαι σίγουρος.

**3. ΕΣΩΤ. /ΔΩΜΑΤΙΟ /ΝΥΧΤΑ**

Ο Γιάννης κοιμάται στο δωμάτιό του. Οι άνεμοι ακούγονται απ’ έξω που λυσσομανάνε. Ξαφνικά, η μητέρα του ανοίγει την πόρτα και τον ξυπνάει έντρομη.

ΜΗΤΕΡΑ:

Γιάννη, Γιάννη! Γρήγορα ντύσου και σήκω, έχει πιάσει φωτιά κοντά και με τους δυνατούς άνεμους έρχεται γρήγορα εδώ.

**4. ΕΞΩΤ. / ΔΡΟΜΟΣ / ΝΥΧΤΑ**

Ο μικρός με την οικογένειά του, όπως και οι κάτοικοι των γύρω σπιτιών, βγήκαν στο δρόμο και έβλεπαν το κόκκινο χρώμα της φωτιάς να πλησιάζει επικίνδυνα. Τα οχήματα της πυροσβεστικής κατέφθασαν με τις σειρήνες τους να επισκιάζουν τους ήχους του ανέμου. Οι πυροσβέστες τους φώναζαν να απομακρυνθούν όσο γίνεται περισσότερο. Η νύχτα ήταν δραματική με τη φωτιά να επιτίθεται μανιωδώς και να φτάνει μέχρι τα σπίτια. Οι κάτοικοι παρακολουθούσαν έντρομοι από μακριά για την τύχη των περιουσιών τους.

**5. ΕΞΩΤ. / ΔΡΟΜΟΣ /ΜΕΡΑ**

Μόλις ξημέρωσε, η φωτιά είχε σβήσει. Όλοι τους, άυπνοι, επέστρεψαν στα σπίτια τους. Το γκρι χρώμα αντικατέστησε το πράσινο του δάσους και τα σπίτια είχαν υποστεί αρκετές ζημιές. Ο Γιάννης γύρισε με τους γονείς του σπίτι τους. Πήγε στο σημείο που ήταν το σκιάχτρο. Μόνο στάχτη υπήρχε πλέον εκεί. Ένα δάκρυ κύλισε κάτω από το μάτι του κι άρχισε να ξεσπά σε λυγμούς. Ο πατέρας του, τον πλησίασε και του είπε.

ΠΑΤΕΡΑΣ:

Μην κλαίς παιδί μου, μόλις μίλησα με τον διοικητή της μονάδας μου, θα μας παραχωρήσουν σπίτι στις στρατιωτικές εστίες. Έλα, πάμε.

Ο Γιάννης πήρε στη χούφτα του λίγη στάχτη και την έσφιξε στη γροθιά του. Σηκώθηκε γύρισε την πλάτη του και φύγανε.